BEGRUNDELSE

1.BAGGRUND FOR FORSLAGET

•Forslagets begrundelse og formål

Højfluxreaktoren (i det følgende benævnt "HFR") er et forskningsanlæg i Petten (Nederlandene), som er stillet til rådighed for Det Europæiske Atomenergifællesskab (Euratom), der er repræsenteret af Kommissionen, i overensstemmelse med en aftale indgået med Kongeriget Nederlandene i 1961 for en periode på 99 år. Ifølge denne aftale har Kommissionen på Fællesskabets vegne forpligtet sig til at bygge de nødvendige anlæg og stille yderligere udstyr til rådighed med henblik på at udnytte faciliteterne (herunder HFR) optimalt. Siden 1967 er driften af reaktoren blevet varetaget af den nederlandske operatør Nuclear Research and consultancy Group (NRG), der har fået overdraget denne opgave af Kommissionens Fælles Forskningscenter (JRC) i henhold til en samarbejdskontrakt baseret på aftalen vedrørende anlægget fra 1961.

HFR kørte som et fællesskabsprogram indtil 1971, da det blev omdannet til et supplerende program baseret på Euratomtraktatens artikel 7, der integrerer fællesskabsprogrammer, der finansieres over Fællesskabets budget. Siden da har HFR kørt under flere på hinanden følgende supplerende programmer med deltagelse af skiftende grupperinger af medlemsstater.

Gennem det supplerende forskningsprogram, der finansieres af to eller flere medlemsstater, sørger HFR for stabil og pålidelig neutronflux til forsøgsformål. Der forskes på følgende områder under de supplerende programmer: nukleart materiale og brændsel med henblik på at forbedre atomreaktorers (både fission og fusion) sikkerhed, kontrol med reaktorers ældning og levetid samt avancerede brændselskredsløb og affaldsforvaltning. HFR fungerer også som uddannelsessted for doktorale og postdoktorale stipendiater, der gennemfører deres forskning under nationale eller europæiske programmer.

Det nuværende supplerende program blev vedtaget den 29. maj 2017 og dækker fire år (2016-2019) (Rådets afgørelse (Euratom) 2017/956 — EUT L 144 af 7.6.2017, s. 23). Programmet gennemføres af Det Fælles Forskningscenter (JRC) for Det Europæiske Atomenergifællesskab To deltagende medlemsstater, Nederlandene og Frankrig, bidrog til det supplerende forskningsprogram (2016-2019) med et samlet beløb på 30,2 mio. EUR. Beløbet indbefatter de årlige hensættelser til reaktorens nedlukningsfond. Det igangværende supplerende forskningsprogram udløber den 31. december 2019.

Reaktoren benyttes desuden til kommerciel fremstilling af radioisotoper (på operatørens ansvar), som dækker mere end 60 % af de i alt 10 millioner medicinske diagnoser, der hvert år stilles i Europa. Den er en uundværlig forsyningskilde for den radiofarmaceutiske industri i Europa. Desuden kan reaktorens produktion takket være dens beliggenhed i Europa meget hurtigt bringes ud til Europas medicinske centre. Dette er af stor betydning for de mest almindeligt brugte kortlivede isotoper.

Nærværende rådsafgørelse vedrører et nyt fireårigt program (2020-2023) for driften af HFR baseret på forskningsaktiviteter udført af Nuclear Research and consultancy Group — NRG (på vegne af Nederlandene) og Commissariat à l'énergie atomique et aux énergies alternatives — CEA (på vegne af Frankrig). Bidraget for det supplerende forskningsprogram 2020-2023 er på 27,854 mio. EUR i den fireårige periode, forudsat at HFR fortsat er i normal drift og vedligeholdes jævnligt. Beløbet indbefatter de årlige hensættelser til reaktorens nedlukningsfond. Hvis der i perioden 2020-2023 kommer en officiel meddelelse fra operatøren NRG om endelig nedlukning til de nationale sikkerhedsmyndigheder inden erklæringen om sikker opbevaring, vil de udestående betalinger og Kommissionens indkaldelse af midler blive suspenderet.